|  |
| --- |
|  **ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՔԱՂԱՔԱՇԻՆՈՒԹՅԱՆ, ՏԵԽՆԻԿԱԿԱՆ ԵՎ ՀՐԴԵՀԱՅԻՆ ԱՆՎՏԱՆԳՈՒԹՅԱՆ ՏԵՍՉԱԿԱՆ ՄԱՐՄՆԻ****ՂԵԿԱՎԱՐ** |

**Ո Ր Ո Շ ՈՒ Մ Հ/1-06/1**

**Վարչական տույժ նշանակելու մասին**

 ք. Երևան 04.04.2022թ.

Ես՝ ՀՀ քաղաքաշինության, տեխնիկական և հրդեհային անվտանգության տեսչական մարմնի (այսուհետ՝ Տեսչական մարմին) ղեկավար Գեղամ Շախբազյանս, ուսումնասիրելով ՀՀ արտակարգ իրավիճակների նախարարության գլխավոր քարտուղարի թիվ 02/12-1/757-2022 գրությունը և կից ներկայացված նյութերը՝

**ՊԱՐԶԵՑԻ**

Համաձայն ՀՀ արտակարգ իրավիճակների նախարարության գլխավոր քարտուղարի թիվ 02/12-1/757-2022 գրության՝ 2022 թվականի փետրվարի 2-ին ՀՀ, Երևան քաղաքի Արցախի 3/3 հասցեում գտնվող, Ա/Ձ Լևոն Բադալյան Արամի (ՀՎՀՀ՝ 49742075) կողմից շահագործվող բենզալցակայանում հրդեհ է առաջացել։ Հրդեհի հետաքննության ընթացքում պարզվել է, որ նշված բենզալցակայանը, որպես արտադրական վտանգավոր օբյեկտ, գրանցված չի եղել արտադրական վտանգավոր օբյեկտների (այսուհետ՝ նաև ԱՎՕ) ռեեստրում և չի անցել ամենամյա տեխնիկական անվտանգության փորձաքննություն։

 **«Տեխնիկական անվտանգության ապահովման պետական կարգավորման մասին» ՀՀ օրենքի 6-րդ հոդվածի 1-ին մասի 4-րդ կետի համաձայն**՝ սույն օրենքի իմաստով արտադրական վտանգավոր օբյեկտ (այսուհետ նաև՝ ԱՎՕ) են համարվում նավթամթերքների, հեղուկ գազի, բնական (սեղմված) գազի, հաստատուն և շարժական լցավորման կայաններ, գազագլանաանոթային սարքավորումներ, տեխնոլոգիական նպատակներով գազ օգտագործող օբյեկտներ, գազապահեստարաններ։

Օ**րենքի 11-րդ հոդվածի 6-րդ մասի համաձայն**՝ շահագործվող արտադրական վտանգավոր օբյեկտը ենթակա է տեխնիկական անվտանգության փորձաքննության տարեկան առնվազն մեկ անգամ:

 **Օրենքի 11-րդ հոդվածի 8-րդ մասի «գ» կետի համաձայն՝** տեխնիկական անվտանգության փորձաքննությունն իրականացվում է շահագործվող արտադրական վտանգավոր օբյեկտների նկատմամբ` սույն օրենքով սահմանված կարգով արտադրական վտանգավոր օբյեկտների հաշվառման գրանցամատյանում (այսուհետ` ռեեստր) գրանցվելուց հետո:

 **Օրենքի 12-րդ հոդվածի 2-րդ մասի համաձայն՝** ռեեստրում գրանցման ենթակա է Հայաստանի Հանրապետության տարածքում շահագործվող յուրաքանչյուր արտադրական վտանգավոր օբյեկտ:

 **Օրենքի 19-րդ հոդվածի 1-ին մասի «ժբ» կետի համաձայն**՝ արտադրական վտանգավոր օբյեկտ շահագործող անձը պարտավոր է ապահովել տեխնիկական անվտանգության փորձաքննության իրականացումը:

 **Օրենքի 19-րդ հոդվածի 1-ին մասի «ժդ» կետի համաձայն՝** արտադրական վտանգավոր օբյեկտ շահագործող անձը պարտավոր է տեխնիկական անվտանգության ոլորտի օրենսդրությանը համապատասխան` արտադրական վտանգավոր օբյեկտը ներկայացնել գրանցման ռեեստրում:

 **Օրենքի 21-րդ հոդվածի 3-րդ մասի համաձայն՝** սույն օրենքով սահմանված կարգով արտադրական վտանգավոր օբյեկտը ռեեստրում գրանցման չներկայացնելն առաջացնում է տուգանքի նշանակում` նվազագույն աշխատավարձի հազարապատիկի չափով:

 **Օրենքի 21-րդ հոդվածի 5-րդ մասի համաձայն՝** սույն օրենքի 11-րդ հոդվածով նախատեսված տեխնիկական անվտանգության փորձաքննություն չանցկացնելն առաջացնում է տուգանքի նշանակում` նվազագույն աշխատավարձի հազարապատիկի չափով:

 **ՀՀ կառավարության 2011 թվականի սեպտեմբերի 22-ի «Տեխնիկական անվտանգության փորձաքննության իրականացման կարգը հաստատելու մասին» N 1359-Ն որոշման հավելվածի 1-ին բաժնի 5-րդ կետի 4-րդ ենթակետի համաձայն՝** փորձաքննությունն իրականացվում է շահագործվող ԱՎՕ-ների նկատմամբ՝ արտադրական վտանգավոր օբյեկտների ռեեստրում գրանցվելուց հետո:

Այսինքն՝ Ա/Ձ Լևոն Բադալյան Արամի կողմից ՀՀ, ք․ Երևան, Արցախի 3/3 հասցեում շահագործվել է ԱՎՕ հանդիսացող բենզալցակայան՝ առանց ԱՎՕ ռեեստրում գրանցման և ամենամյա տեխնիկական անվտանգության փորձաքննության, որով խախտվել է «Տեխնիկական անվտանգության ապահովման պետական կարգավորման մասին» ՀՀ օրենքի 19-րդ հոդվածի 1-ին մասի «ժբ» և «ժդ» կետերի պահանջները, որի համար նույն օրենքի 21-րդ հոդվածի 3-րդ և 5-րդ մասերով նախատսված է վարչական պատասխանատվություն։

Վերոգրյալի հիման վրա և ղեկավարվելով «Վարչարարության հիմունքների և վարչական վարույթի մասին» ՀՀ օրենքի 30-րդ հոդվածի 1-ին մասի «բ» կետով՝ տեսչական մարմնի ղեկավարի 18․03․2022թ․ թիվ Հ/1-06 որոշմամբ Ա/Ձ Լևոն Բադալյան Արամի նկատմամբ հարուցվել է վարչական վարույթ։

Վարչական գործով լսումները նշանակվել է 2022 թվականի ապրիլի 4-ին, ժամը՝ 11։00-ին։ Լևոն Արամի Բադալյանը, պատշաճ ծանուցված լինելով հանդերձ, չի ներկայացել վարչական գործի լսումներին, գրավոր միջնորդություն, կամ առարկություն չի ներկայացրել։

 **ՀՀ վարչապետի 2018 թվականի հունիսի 11-ի N 730-Լ որոշման հավելվածի 1-ին կետի** համաձայն՝ Հայաստանի Հանրապետության քաղաքաշինության, տեխնիկական և հրդեհային անվտանգության տեսչական մարմինը վերահսկողություն և օրենքով սահմանված այլ գործառույթներ իրականացնող Կառավարությանը ենթակա մարմին է, որն օրենքով սահմանված կարգով կիրառում է պատասխանատվության միջոցներ քաղաքաշինության, տեխնիկական և հրդեհային անվտանգության, տրանսպորտի, էներգետիկայի, պետական և տեղական նշանակության գեոդեզիական և քարտեզագրական աշխատանքների և հողօգտագործման բնագավառներում` հանդես գալով Հայաստանի Հանրապետության անունից:

 **Նույն որոշման հավելվածի 11-րդ կետի 1-ին ենթակետի** համաձայն՝ հրդեհային և տեխնիկական անվտանգության բնագավառում Տեսչական մարմինը իրականացնում է հրդեհային և տեխնիկական անվտանգության ոլորտի նորմատիվ իրավական ակտերի կատարման վերահսկողություն և իր իրավասության սահմաններում իրականացնում է արտադրական տեղամասերի, առանձին ագրեկատների աշխատանքների շահագործման ամբողջովին կամ մասնակի դադարեցումը` հրդեհային և տեխնիկական անվտանգության նորմատիվ փաստաթղթերի պահանջների այն խախտումների դեպքում, որոնք անմիջականորեն և ուղղակի սպառնալիք են ստեղծում հրդեհների առաջացման և (կամ) մարդկանց անվտանգության համար:

 Այսպիսով, վարչական վարույթում առկա ապացույցներով հիմնավորվել է այն փաստը, որ Ա/Ձ Լևոն Արամի Բադալյանը ՀՀ, ք․ Երևան, Արցախի 3/3 շահագործել է բենզալցակայան, որը, որպես արտադրական վտանգավոր օբյեկտ, տեխնիկական անվտանգության ոլորտի օրենսդրությանը համապատասխան չի ներկայացվել գրանցման ռեեստրում, որի համար «Տեխնիկական անվտանգության ապահովման պետական կարգավորման մասին» ՀՀ օրենքի 21-րդ հոդվածի 3-րդ մասով նախատեսված է վարչական պատասխանատվություն։

 Ինչ վերաբերում է ԱՎՕ-ի ամենամյա տեխնիկական անվտանգության փորձաքննության եզրակացության բացակայությանը, ապա ԱՎՕ-ն քանի դեռ գրանցված չէ ռեեստրում այն չի կարող անցնել ամենամյա տեխնիկական անվտանգության փորձաքննություն։

 Հիմք ընդունելով վերոգրյալը, ղեկավարվելով Վարչական իրավախախտումների վերաբերյալ ՀՀ օրենսգրքի 251-րդ և 281-րդ հոդվածներով, «Տեխնիկական անվտանգության ապահովման պետական կարգավորման մասին» ՀՀ օրենքի 21-րդ հոդվածի 3-րդ մասով՝

 **ՈՐՈՇԵՑԻ**

 Ա/Ձ Լևոն Արամի Բադալյանին «Տեխնիկական անվտանգության ապահովման պետական կարգավորման մասին» ՀՀ օրենքի 21-րդ հոդվածի 3-րդ մասի հատկանիշներով ենթարկել վարչական պատասխանատվության՝ վերջինիս նկատմամբ նշանակելով վարչական տույժ՝ տուգանք՝ 1.000.000 (մեկ միլիոն) ՀՀ դրամ գումարի չափով:

**Ծանոթություն․**

Սույն որոշումը կարող է բողոքարկվել այն սահմանված կարգով հանձնելու (հանձնված համարվելու) օրվանից հետո՝ երեսուն օրվա ընթացքում Տեսչական մարմնին կամ ՀՀ վարչական դատարան՝ օրենքով սահմանված կարգով և ժամկետներում:Տուգանքը պետք է վճարվի տուգանք նշանակելու մասին որոշումը նրան հանձնելու օրվանից ոչ ուշ, քան տասնհինգ օրվա ընթացքում, իսկ այդ որոշումը գանգատարկելու կամ բողոքարկելու դեպքում՝ գանգատը կամ բողոքը առանց բավարարման թողնելու մասին ծանուցման օրվանից ոչ ուշ, քան տասնհինգ օրվա ընթացքում:

Տուգանքի գումարն անհրաժեշտ է վճարել ՀՀ պետական բյուջե՝ Հայաստանի Հանրապետության ֆինանսների նախարարության կենտրոնական գանձապետարանի՝ **900005001517** հաշվեհամարին:

Տուգանքի գումարը վճարելիս անհրաժեշտ է նպատակը դաշտում նշել որոշման համարը։

|  |  |
| --- | --- |
|  | ***ԳԵՂԱՄ ՇԱԽԲԱԶՅԱՆ*** |